चालीस साल के अरविन्द शुक्ल पिछले दो दशकों से अमेठी की पत्रकारिता से सक्रिय रूप से जुड़े थे। यहां की हर छोटी बड़ी खबर पर उनकी नजर थी और उनकी बेहतर प्रस्तुति की क्षमता और कौशल उनके पास था। छोटी जगहों पर रहकर भी कैसे बड़ी खबरें की जा सकती इसका उदाहरण वह तमाम रिपोर्टिंग है जो इस बीच अरविन्द करते रहे। जिज्ञासु प्रकृति और पढ़ने की प्रवृत्ति ने उनकी जानकारी को विस्तार दिया था। खबरों को भांपने और फिर उनकी तह तक पहुंचकर पीछे का सच जानने के प्रयासों ने उनके अमेठी शहर में भी तमाम प्रशंसक बनाये। आमतौर पर अखबार छोटे स्थानों पर काम करने वाले अपने संवाददाताओं से राजनीतिक खबरें लिखवाने में परहेज करते हैं। लेकिन अरविन्द ने अपनी विश्लेषण क्षमता और तथ्यपरक प्रस्तुति से ऐसे मौके बार-बार हासिल करके अखबार की डेस्क से लेकर पाठकों तक को अपना कायल बनाया।